Fondul de reparații este obligatoriu pentru cei care stau la bloc
"Fondul de reparatii nu se restituie, rămâne în contul asociației de proprietari chiar dacă proprietarul vinde proprietatea", a declarat, pentru Capital, Marian Puiu, reprezentant MP Group.
Iată ce reglementează legea 196 / 2018 art 72:
Proprietarii membri ai asociației de proprietari au obligația să aprobe un fond de reparații anual. Acesta este necesar pentru repararea și îmbunătățirea proprietății comune. Comitetul executiv fundamentează și prezintă adunării generale suma anuală necesară pentru constituirea sau completarea fondului de reparații. Acesta se alimentează în avans, în tranșe lunare egale, prevăzute în lista de plată a cheltuielilor asociației de proprietari. Fondul de reparații este utilizat numai pentru consolidarea condominiului, reabilitarea termică, creșterea calității ambiental-arhitecturale a construcțiilor, precum și pentru repararea și îmbunătățirea proprietății comune.
Sumele încasate pentru constituirea fondului de reparații se depun, în conformitate cu prevederile prezentei legi, în contul asociației de proprietari prevăzut la art. 20 alin. (1).
Pentru încasarea fondului de reparații, administratorul eliberează chitanță nominală separată.
În termen de 5 zile de la încetarea contractului de administrare, administratorul este obligat să prezinte, în condițiile legii, președintelui asociației de proprietari și cenzorului/comisiei de cenzori contabilitatea fondului de reparații, a fondului de rulment și să o transfere noului administrator.
Trebuie spus că multă lume face confuzie între fondul de reparații și cel de rulment. Cele două sunt diferite, întrucât banii au destinații diferite.